Aandele is beste bateklas in Maart | Netwerk24
Deur Hanlie Stadler 09 April 2019 05:00
Inflasie in die eerste kwartaal was onder 4,5% – dit was 4% in Januarie en 4,1% in Februarie. Foto: Pixabay
In die eerste kwartaal van 2019 het die JSE vir beleggers ’n opbrengs van byna 8% opgelewer.
As die beurs dié pas kan volhou, lê ’n goeie jaar voor vir mense wat die afgelope jare te midde van teleurstellende opbrengs geduldig in aandele belê gebly het.
Aandele, soos gemeet aan die JSE se indeks van alle aandele, was die beste bateklas vir Maart (met ’n maandopbrengs van 1,56%) en vir die kwartaal (7,97%). Die bateklas se jaaropbrengs van 5,04% beteken dit het inflasie geklop, hoewel nie met veel nie.
Inflasie in die eerste kwartaal was onder 4,5% – dit was 4% in Januarie en 4,1% in Februarie; die verwagting is dat dit in Maart weer effens gestyg het, maar dié syfer word eers volgende week uitgereik.
In Januarie het genoteerde eiendom die beste gevaar, met ’n maandopbrengs van 8,39%, en in Februarie was aandele ook die maandwenner, met 3,41%.
Maand- en selfs jaaropbrengs is weliswaar nie maatstawwe waaraan langtermynbeleggers prestasie moet meet nie aangesien dit heelwat wisselvalligheid weerspieël.
Die bateklas wat nou die beste op ’n jaargrondslag vaar, is kontant, soos aan die SteFi, ’n geldmarkindeks, gemeet. Dit het ’n opbrengs van 7,26% vir die jaar tot einde Maart opgelewer. Die opbrengs vir die eerste kwartaal was 1,73% en net vir Maart 0,57%.
Genoteerde eiendom bly ’n swart kol vir beleggers. Dié bateklas het wel in die eerste kwartaal ’n positiewe opbrengs opgelewer, maar die jaaropbrengs is diep in die rooi. Die indeks van Suid-Afrikaans genoteerde eiendom het in die kwartaal met 1,45% en die indeks van alle eiendomme met 1,25% gegroei.
Die eerste indeks is maatskappye wat hul primêre notering op die JSE het, terwyl die alle-eiendomsindeks ook maatskappye met ’n sekondêre notering op die plaaslike beurs insluit.
Op ’n maandgrondslag het SA genoteerde eiendom -1,46% en oor 12 maande -5,68% opgelewer.
Die indeks van alle eiendomme het ’n maandopbrengs van -1,92% en ’n jaaropbrengs van -6,95% opgelewer.
Genoteerde eiendom is verrinneweer deur die kombinasie van skandale – soos die vraag of binnehandel by Resilient, Fortress, Greenbay (deesdae Lighthouse Capital) en Nepi Rockcastle plaasgevind het. Daarby dra die swak ekonomie daartoe by dat die vraag na veral kantooreiendom krimp.
Volgens die Suid-Afrikaanse Vereniging van Eiendomseienaars (Sapoa) het nagenoeg 11,1% van alle kantoorruimte in Desember 2018 leeggestaan. Nuwer syfers is nog nie uitgereik nie.
Effekte, soos gemeet aan die indeks van alle effekte, kon nie inflasie vir die jaar tot dusver óf die afgelope 12 maande klop nie. In Maart het dit 1,28%, in die eerste kwartaal 3,76% en vir die jaar tot einde Maart 3,45% opgelewer.
Só lyk die opbrengs wat al vier die groot bateklasse opgelewer het:
Genoteerde eiendom (alle eiendom): -1,92%
Genoteerde eiendom (alle eiendom): 1,25%
Genoteerde eiendom (alle eiendom): -6,95%
Meer oor: Kontant | Beleggings | Genoteerde Eiendom | Bateklasse | Effekte | Aandele